ইউনিসেফ পাকিস্তান

ইউনিসেফ পাকিস্তান হলো ইউনিসেফের একটি দেশীয় দপ্তর। এটি পাকিস্তানে শিশুদের অধিকার রক্ষার জন্য কাজ করে; যার মধ্যে রয়েছে: শিশুদের শিক্ষার অধিকার, স্বাস্থ্যসেবা এবং শোষণ ও নির্যাতন থেকে সুরক্ষা পাওয়ার অধিকার। এটি ইউনিসেফের রোজা (ROSA) অঞ্চলের আওতাভুক্ত।

ইউনিসেফ পাকিস্তান শিশুদের শোষণ, নির্যাতন, হিংসা ও বৈষম্য থেকে রক্ষা করার জন্য পাকিস্তান সরকারের সমাজ কল্যাণ ও বিশেষ শিক্ষা মন্ত্রণালয়, সংসদবিষয়ক মন্ত্রণালয়, প্রাদেশিক সমাজকল্যাণ বিভাগ, বেসকারি সংস্থা (এনজিও) এবং জাতিসংঘের অন্যান্য সংস্থার সঙ্গে যৌথভাবে কাজ করে।

 শিশু অধিকার সংক্রান্ত চুক্তি 

১৯৮৯ সালে সাক্ষরিত জাতিসংঘের শিশু অধিকার সংক্রান্ত চুক্তি সিআরসি একটি পূর্ণাঙ্গ ও আন্তর্জাতিক মানবাধিকার চুক্তি, যা শিশুদের বিশেষ অধিকারসমূহকে আন্তর্জাতিক আইনের আওতায় নিয়ে আসে। চুক্তিটি শিশুদের জীবন, নিরাপত্তা, স্বাস্থ্যসেবা, শিক্ষা, মতপ্রকাশের স্বাধীনতা ও সমাধিকারসহ বিভিন্ন মৌলিক অধিকার নিশ্চিত করার জন্য সুনির্দিষ্ট নীতি ও মানদণ্ড নির্ধারণ করে। এই চুক্তি শিশুদের উন্নয়ন, সুরক্ষা ও কল্যাণ নিশ্চিত করার জন্য বিশ্বব্যাপী একটি আদর্শ মানদণ্ড তৈরি করেছে। চুক্তির মূল লক্ষ্য হলো: শিশুদের নিরাপত্তা ও সুরক্ষা নিশ্চিত করা; শারীরিক, মানসিক ও যৌন নির্যাতন, শোষণ, শ্রম বা অন্য কোনো ক্ষতিকর প্রভাব থেকে শিশুদের রক্ষা করা; শিশুর স্বাস্থ্য ও বিকাশ উন্নয়ন, সুষম খাদ্য, স্বাস্থ্যসেবা, পরিচ্ছন্ন পরিবেশ ও মানসম্মত শিক্ষাব্যবস্থা নিশ্চিত করা; শিশুদের মতপ্রকাশ ও সার্বজনীন অংশগ্রহণের অধিকার দেওয়া; শিশুদের মত প্রকাশের স্বাধীনতা নিশ্চিত করা; সমতা ও বৈষম্যমুক্ত অধিকার প্রতিষ্ঠা করা অর্থাৎ কোনো শিশুকে লিঙ্গ, জাতি, ধর্ম, সামাজিক অবস্থান বা অন্যান্য পার্থক্যের কারণে বৈষম্যের মুখোমুখি হতে না দেওয়া।

শিশু অধিকার সনদের কাঠামোতে ইউনিসেফকে একটি বিশেষ ভূমিকা দেওয়া হয়েছে। কারণ জাতিসংঘের শিশু অধিকারবিষয়ক প্রধান সংস্থা হিসেবে ইউনিসেফকে এই সনদ কার্যকরভাবে বাস্তবায়নের জন্য প্রচার-প্রচারণা, এই কাজে সদস্যরাষ্ট্রসমূহকে সহায়তা প্রদান এবং আন্তর্জাতিক সহযোগিতা জোরদার করার দায়িত্ব দেওয়া হয়েছে। প্রতিটি সদস্যরাষ্ট্র কীভাবে এই সনদ বাস্তবায়ন করছে, তা প্রতি পাঁচ বছর অন্তর জাতিসংঘের শিশু অধিকার কমিটি পর্যালোচনা করে। এই পর্যালোচনার সময় ইউনিসেফের প্রতিনিধিদের উপস্থিত থাকার অধিকার রয়েছে। চুক্তিতে ইউনিসেফের উল্লেখযোগ্য দায়িত্ব হল: চুক্তির কার্যকর বাস্তবায়ন নিশ্চিত করা এবং সদস্যরাষ্ট্রসমূহে শিশু অধিকার সুরক্ষিত হচ্ছে কিনা, তা পর্যবেক্ষণ করা।

শিশু অধিকার সনদ বিশ্বের প্রায় সব দেশের জন্য একটি আইনগত ও নৈতিক নির্দেশিকা হিসেবে কাজ করে। এটি শিশুদের প্রতি সমাজ, সরকার ও আন্তর্জাতিক সংস্থার দায়িত্বকে সুস্পষ্টভাবে নির্ধারণ করে। চুক্তিটি শিশুদের জন্য একটি নিরাপদ, বৈষম্যহীন ও উন্নয়নশীল পরিবেশ গঠনে সহায়ক ভূমিকা রাখে।

পাকিস্তান ১৯৯০ সালের ২০ সেপ্টেম্বর শিশু অধিকার সনদে স্বাক্ষর করে এবং ১২ নভেম্বর পাকিস্তানের স্বাক্ষর অনুমোদন করা হয়।

 আরো দেখুন 

 ইউনিসেফ
 ইউনিসেফ বাংলাদেশ
 ইউনিসেফ ভারত

 তথ্যসূত্র 

 বহিঃসংযোগ 

 Unicef Pakistan 

বিষয়শ্রেণী:ইউনিসেফ
বিষয়শ্রেণী:ইউনিসেফের দেশীয় দপ্তর